SKRIFTLIG FORESPØRGSEL E-1601/02

af Alexander Radwan (PPE-DE) til Kommissionen

(5. juni 2002)

Om: Støtte til Oradea-universitetet (Rumænien)

Det rumænske universitet Oradea deltager i nogle EU-programmer.

I medlemsstaterne er der institutter, som er tilknyttet Oradea-universitetet.

1. Får Oradea-universitetet støtten direkte fra EU for derefter at sende den videre, eller modtager institutterne støtte direkte fra EU?

2. Gør Oradea-universitetet nøjagtigt rede for, hvilke fakulteter og institutter der får EU-støtte, og hvor meget de får i støtte?

3. Hvor detaljeret skal regnskabsaflæggelsen være?

4. I hvilken grad har man sikret sig, at midlerne udelukkende anvendes til offentlige formål?

5. Hvilke midler får de forskellige institutter, og kan man få indblik i regnskabsaflæggelsen?

Svar afgivet på Kommissionens vegne af Viviane Reding

(18. juli 2002)

1. Oradea-universitetet har modtaget EU-støtte inden for rammerne af Socrates/Erasmus-programmet (aktion 1 institutionskontrakt) til gennemførelse af Det Europæiske Meritoverførselssystem (ECTS) og aktiviteter vedrørende tilrettelæggelse af mobilitet. I 2000/2001 deltog universitetet som partner i et læseplansudviklingsprojekt, der blev koordineret af et græsk universitet, og modtog i den forbindelse Erasmus-midler. Midlerne til disse aktiviteter blev indbetalt på den konto, universitetet havde oplyst.

I det akademiske år 2001/2002 deltog Oradea-universitetet også som partner i to intensive programmer, et læseplansudviklingsprogram og et projekt vedrørende udbredelse af kendskabet til en tidligere læseplansudviklingsaktivitet. Som følge af en ændring i finansieringssystemet i år udbetales midlerne til disse aktiviteter til de koordinerende universiteter, som er ansvarlige for at sende de respektive andele af støtten videre til partneruniversiteterne.

Inden for rammerne af Leonardo-programmet er der ikke ydet støtte til centrale projekter koordineret af Oradea-universitetet.

Sammen med de øvrige offentlige universiteter i Rumænien deltog Oradea-universitetet også i et program til reform af de videregående uddannelser finansieret under Phare i 1996. Som de andre universiteter, der deltog i programmet, modtog Oradea-universitetet ikke direkte støtte, men fik i stedet udstyr (software og hardware) og mulighed for at deltage i undervisningsaktiviteter og studiebesøg. Endelig organiserede universitetet selv et seminar.

Inden for Fællesskabets femte rammeprogram for forskning og teknologisk udvikling (FTU) er enekontrakten med Oradea-universitetet en ledsageforanstaltning, som har til formål at støtte videnskabelige konferencer på højt niveau (kontraktnummer HPCF-C2000-0039 European Summer School on geothermal energy applications).

Kun den juridiske person, der deltager i FTU-projekter inden for det femte rammeprogram, og som har underskrevet kontrakten med EU, kan modtage EU-støtte. Som følge deraf udbetales støtten direkte til kontrahenten i overensstemmelse med bestemmelserne i den kontrakt, kontrahenten har indgået med EU.

2. I henhold til de gældende regler er universitetet ansvarligt for at fordele de ovennævnte Erasmus-midler til de fakulteter, der deltager i henhold til projektansøgningen. Da universitetet er kontrahent i forhold til Kommissionen, skal universitetet aflevere en endelig rapport om de støttede aktiviteter. Denne rapport skal bl.a. indeholde dokumentation for de udgifter, universitetet har afholdt.

3. og 4. Den endelige rapport skal indeholde dokumentation for udgifterne for hver Erasmus-aktivitet og for hver støtteberettiget udgiftspost i henhold til betingelserne i den finansielle aftale. Støttemodtageren skal desuden aflevere en aktivitetsrapport. Den endelige rapport vurderes af Kommissionen med assistance fra Kontoret for Teknisk Bistand og eksterne eksperter. Hvis der konstateres uoverensstemmelser mellem rapporten og ansøgningen eller andre mangler, anmoder Kommissionen støttemodtageren om yderligere oplysninger og/eller tilbagebetaling.

Den endelige rapport om Erasmus-aktiviteter gennemført i 2000/2001 blev indgivet den 1. november 2001 og er i øjeblikket ved at blive vurderet. Den endelige rapport om Erasmus-aktiviteter gennemført i 2001/2002 skal indgives senest den 1. november 2002.

Med hensyn til den ovennævnte forskningskontrakt skulle den juridiske person specificere udgifterne vedrørende:

- deltagelsen af unge forskere (rejse- og opholdsudgifter samt deltagergebyrer)

- deltagelsen af gæstehovedtalere/-forelæsere og videnskabelige arrangører, herunder det videnskabelige konferenceudvalg, uanset nationalitet (rejser og ophold)

- tilrettelæggelsen af projektet.

EU-støtten beregnes på grundlag af en procentdel af de afgivne udgiftserklæringer, forudsat at udgifterne er nødvendige for projektet, at de faktisk er afholdt, og at de er opført i regnskabet eller fremgår af afgiftsbilagene for den deltager, der har afholdt udgifterne.

Gennemførelsen af aktiviteter med støtte fra EU-programmer kan også blive revideret af Kommissionen og/eller Den Europæiske Revisionsret.

5. Se punkt 1 og 2 ovenfor.